พระราชกฤษฎีกาจัดตั้งเทศบาลเมืองกาญจนบุรี จังหวัดกาญจนบุรี
พระราชกฤษฎีกา
จัดตั้งเทศบาลเมืองกาญจนบุรี
จังหวัดกาญจนบุรี
พุทธศักราช
๒๔๗๘
 

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่
๒๐ สิงหาคม พุทธศักราช ๒๔๗๘)
น.อ.
อาทิตย์ทิพอาภา ร.น.
เจ้าพระยายมราช
พล.อ.
เจ้าพระยาพิชเยนทรโยธิน
ตราไว้
ณ วันที่ ๒๕ มีนาคม พุทธศักราช ๒๔๗๘
เป็นปีที่
๒ ในรัชกาลปัจจุบัน

โดยที่เห็นสมควรจัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดกาญจนบุรี
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล
พุทธศักราช ๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองกาญจนบุรี
จังหวัดกาญจนบุรี พุทธศักราช ๒๔๗๘

มาตรา ๒[๑]
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดกาญจนบุรี
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองกาญจนบุรี
จังหวัดกาญจนบุรี

มาตรา ๔ ให้กำหนดเขตเทศบาลเมืองกาญจนบุรี
จังหวัดกาญจนบุรีไว้ดังนี้ คือ
ด้านเหนือ ตั้งแต่หลักเขตที่ ๑
ตั้งอยู่ที่มุมตะวันตกเฉียงใต้ของเขตวัดถาวรวราราม และเลียบตามเขตด้านใต้ของวัดนี้ไปทิศตะวันออก
จดหลักเขตที่ ๒ ที่มุมตะวันออกเฉียงใต้ของวัดนี้
จากหลักเขตที่ ๒
เป็นเส้นตรงไปทิศตะวันออก ข้ามทางหลวงไปทิศตะวันออก และห่างจากหลักเขตที่ ๒ ระยะ
๔๗๐ เมตร ถึงหลักเขตที่ ๓
ด้านตะวันออก
จากหลักเขตที่ ๓ เป็นเส้นตรงไปทิศใต้ จดหลักเขตที่ ๔ ที่ริมเขตทางหลวงฟากตะวันออกซึ่งห่างจากหลักกิโลเมตรที่
๕๑.๓ ไปทิศใต้
๖๐ เมตร
ด้านใต้ จากหลักเขตที่ ๔
ข้ามทางหลวงไปทิศตะวันตกเป็นเส้นตรงไปจดหลักเขตที่ ๕ ที่มุมตะวันออกเฉียงใต้ของเขตวัดไชยชุมพลชนะสงคราม
จากหลักเขตที่ ๕ เลียบตามริมเขตด้านใต้ของวัดไชยชุมพลชนะสงครามไปทิศตะวันตกเฉียงใต้
จดหลักเขตที่ ๖ ที่ริมแม่น้ำแม่กลอง
ด้านตะวันตก จากหลักเขตที่ ๖
เลียบริมแม่น้ำแม่กลองฝั่งตะวันออก ไปทิศเหนือบรรจบหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะเพื่อแสดงแนวเขตด้วยตามควร

มาตรา ๕ ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น
หรือโรงเรือนสิ่งปลูกสร้างนั้น ๆ อยู่ในเขตเทศบาลเต็มทุกส่วน

มาตรา ๖ ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้


ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี
ศรินรัตน์/จัดทำ
๔ มีนาคม ๒๕๖๓

อรญา/ตรวจ
๑๙ มีนาคม ๒๕๖๓


[๑] ราชกิจจานุเบกษา เล่ม ๕๒/-/หน้า ๒๐๘๔/๒๕
มีนาคม ๒๔๗๘